
ΝΕΑ ΠΡΟΣΚΛΗΣΗ  ΕΝΔΙΑΦΕΡΟΝΤΟΣ  ΓΙΑ  ΣΥΜΜΕΤΟΧΗ  ΩΦΕΛΟΥΜΕΝΩΝ  ΣΤΟ  «ΚΕΝΤΡΟ  ΗΜΕΡΗΣΙΑΣ  ΦΡΟΝΤΙΔΑΣ  ΗΛΙΚΙΩΜΕΝΩΝ» ΤΟΥ ΔΗΜΟΥ ΚΑΒΑΛΑΣ
Ο Δήμος Καβάλας ενημερώνει τους δημότες ότι, στο πλαίσιο της λειτουργίας της Κοινωνικής Δομής «Κέντρο Ημερήσιας Φροντίδας Ηλικιωμένων (Κ.Η.Φ.Η.) Δήμου Καβάλας», η οποία έχει ενταχθεί στο Επιχειρησιακό Πρόγραμμα «Ανατολική Μακεδονία,Θράκη 2021-2027», προχωρά σε πρόσκληση εκδήλωσης ενδιαφέροντος για την πλήρωση δεκαπέντε (15) θέσεων ωφελούμενων στο Κέντρο Ημερήσιας Φροντίδας Ηλικιωμένων (ΚΗΦΗ).  
Το Κ.Η.Φ.Η. αποτελεί δομή ημερήσιας φιλοξενίας ηλικιωμένων ατόμων, τα οποία δεν μπορούν να αυτοεξυπηρετηθούν απόλυτα λόγω κινητικών δυσκολιών, άνοιας κ.ά, έχουν ανάγκη καθημερινής φροντίδας και υποστήριξης και των οποίων το οικογενειακό περιβάλλον εργάζεται ή αντιμετωπίζει σοβαρά κοινωνικά, οικονομικά ή προβλήματα υγείας με αποτέλεσμα να αδυνατεί να ανταποκριθεί στη φροντίδα του ηλικιωμένου. Σκοπός του ΚΗΦΗ είναι η προστασία και φροντίδα των ηλικιωμένων και παράλληλα η παροχή βοήθειας στους φροντιστές τους.
Στο ΚΗΦΗ υπάρχει η δυνατότητα να ενταχθούν έως και 15 ωφελούμενοι. 
Η δομή λειτουργεί σε καθημερινή βάση,  από Δευτέρα έως και Παρασκευή, εκτός των επίσημων αργιών, από τις 7:00  έως και τις 15: 00. 
Οι υπηρεσίες του «Κέντρου Ημερήσιας Φροντίδας Ηλικιωμένων (Κ.Η.Φ.Η.) Δήμου Καβάλας παρέχονται δωρεάν και είναι: 

· Νοσηλευτική φροντίδα 
· Φροντίδα για την ικανοποίηση πρακτικών αναγκών διαβίωσης 
· Ατομική Υγιεινή 
· Προγράμματα δημιουργικής απασχόλησης-νοητικής ενδυνάμωσης 
· Στο μέτρο του δυνατού, προγράμματα ανάπτυξης λειτουργικών και κοινωνικών δεξιοτήτων 
· Υπηρεσίες σίτισης – πρόγευμα
· Υπηρεσίες Κινητοποίησης
· Κλίνες ανάπαυσης 
Οι παρεχόμενες υπηρεσίες έχουν στόχο τη βελτίωση της ποιότητας ζωής των ωφελούμενων, τη δημιουργική απασχόληση, καθώς και την ενίσχυση της κοινωνικοποίησης και της κοινωνικής τους ένταξης. 
Οι ωφελούμενοι θα προέρχονται κατά κύριο λόγο από την ευρύτερη περιοχή του Δήμου Καβάλας χωρίς βέβαια αυτό να αποκλείει και την εγγραφή ηλικιωμένων από όμορες περιοχές εφόσον εφ’ όσον υπάρχουν κενές θέσεις ή με την εγγραφή τους εξυπηρετούνται ιδιαίτερα οξυμένες κοινωνικές ανάγκες των ατόμων του οικογενειακού και συγγενικού περιβάλλοντος που ασχολούνται με τη φροντίδα των ατόμων αυτών. 
Στο Κ.Η.Φ.Η. δεν εγγράφονται ηλικιωμένα άτομα που πάσχουν από μεταδοτικά νοσήματα.
Η Αίτηση δύναται να υποβληθεί από τον ίδιο τον ωφελούμενο ή από νόμιμο εκπρόσωπό του. 
Ως έμμεσα ωφελούμενος ορίζεται το άτομο που έχει αναλάβει την φροντίδα του ηλικιωμένου και ανήκει είτε στο οικογενειακό περιβάλλον (σύμφωνα με τα στοιχεία που προκύπτουν από το πιστοποιητικό οικογενειακής κατάστασης) είτε άτομο που με επίσημο έγγραφο έχει αναλάβει την επιμέλεια. 
Ως άμεσα ωφελούμενος θεωρείται το ηλικιωμένο άτομο άνω των 60 ετών. 

  Τα απαιτούμενα δικαιολογητικά
για την εγγραφή  ηλικιωμένων στο «Κέντρο Ημερήσιας Φροντίδας Ηλικιωμένων Δήμου Καβάλας» είναι:  

· Δικαιολογητικά έμμεσα ωφελούμενων
1. Αίτηση Συμμετοχής 
2. Αντίγραφο αστυνομικής ταυτότητας ή διαβατηρίου. Εάν οι ωφελούμενοι/ες είναι αλλοδαποί από τρίτες χώρες απαιτείται και άδεια διαμονής σε ισχύ. Εάν είναι Έλληνες Ομογενείς απαιτείται αντίγραφο ταυτότητας Ομογενούς ή ΦΕΚ απόφασης πολιτογράφησης. 
3. Αντίγραφο εκκαθαριστικού σημειώματος για το τρέχον φορολογικό έτος ή εφόσον δεν έχει υποβληθεί ακόμα, του προηγούμενου φορολογικού έτους. 
4. Πιστοποιητικό οικογενειακής κατάστασης 
5. Εάν οι έμμεσα ωφελούμενοι ανήκουν στην ομάδα των ΑμεΑ ή σε οικογένειες με μέλη ΑμεΑ απαιτείται Βεβαίωση Υγειονομικής Επιτροπής όπου θα αναγράφεται το ποσοστό αναπηρίας. 
6. Εάν οι έμμεσα ωφελούμενοι είναι εργαζόμενοι, απαιτείται βεβαίωση εργοδότη από την οποία να προκύπτει το είδος απασχόλησης (πλήρης ή μερική απασχόληση, αορίστου ή ορισμένου χρόνου). Σε περίπτωση αυτοαπασχόλησης, απαιτείται αντίγραφο της Δήλωσης Έναρξης Επιτηδεύματος στη Δ.Ο.Υ και υπεύθυνη δήλωση περί μη διακοπής της άσκησης του επιτηδεύματος. Σε περίπτωση αυτοαπασχόλησης στον πρωτογενή τομέα, απαιτείται βεβαίωση ασφαλίσεως.
7. Εάν οι έμμεσα ωφελούμενοι είναι άνεργοι, απαιτείται επίσημο αντίγραφο Δελτίου Ανεργίας σε ισχύ, και Επίσημο αντίγραφο Βεβαίωσης εξατομικευμένης προσέγγισης από τις Υπηρεσίες της ΔΥΠΑ. 
8. Εάν ο/η έμμεσα ωφελούμενος/η λαμβάνει ή έχει λάβει τακτικό επίδομα ανεργίας από τη Δ.Υ.Π.Α., και παραμένει άνεργος/η, απαιτείται επίσημο αντίγραφο της εγκριτικής απόφασης επιδότησης της Δ.Υ.Π.Α. 
9. Υπεύθυνη δήλωση ενδιαφερόμενου στην οποία θα δηλώνεται ότι δεν λαμβάνει υπηρεσίες από άλλο Κέντρο 
10.  Βεβαίωση ιατρού ότι ο ωφελούμενος δεν πάσχει από μεταδοτικό νόσημα.


· Δικαιολογητικά άμεσων ωφελούμενων
1. Αντίγραφο αστυνομικής ταυτότητας ή διαβατηρίου. Εάν οι ωφελούμενοι/ες είναι αλλοδαποί από τρίτες χώρες απαιτείται και άδεια διαμονής σε ισχύ. Εάν είναι Έλληνες Ομογενείς απαιτείται αντίγραφο ταυτότητας Ομογενούς ή ΦΕΚ απόφασης πολιτογράφησης. 
2. Αντίγραφο εκκαθαριστικού σημειώματος για το τρέχον φορολογικό έτος ή εφόσον δεν έχει υποβληθεί ακόμα, του προηγούμενου φορολογικού έτους. 
3. Πιστοποιητικό οικογενειακής κατάστασης 
4. Γνωμάτευση Θεράποντος Ιατρού, από την οποία να προκύπτει ότι ο άμεσα ωφελούμενος είναι μη αυτοεξυπηρετούμενος (κινητικά – νοητικά – ψυχικά). 
5. Αντίγραφο Απόφασης Υγειονομικής Επιτροπής  (εάν υπάρχει) 
6. Υπεύθυνη δήλωση ενδιαφερόμενου στην οποία θα δηλώνεται ότι δεν λαμβάνει υπηρεσίες από άλλο Κέντρο 
7. Βεβαίωση ιατρού ότι ο ωφελούμενος δεν πάσχει από μεταδοτικό νόσημα.
8. Υπεύθυνη δήλωση ότι δεν λαμβάνει και δεν θα λαμβάνει υπηρεσίες από άλλη δομή 

ΣΗΜΕΙΩΣΗ: Σε περίπτωση που δεν αποδεικνύεται η συγγενική σχέση ή επιμέλεια του έμμεσα ωφελούμενου, την αίτηση καταθέτει ο άμεσα ωφελούμενος. 

ΣΗΜΕΙΩΣΗ: Οποιοδήποτε άλλο δικαιολογητικό κρίνεται απαραίτητο θα ζητηθεί από την Υπηρεσία  

Διαδικασία αξιολόγησης και επιλογής ωφελούμενων
Κατόπιν της λήξης της διαδικασίας υποβολής των αιτήσεων, η αρμόδια επιτροπή θα βαθμολογήσει τους ωφελούμενους σύμφωνα με τα ακόλουθα κριτήρια και την μοριοδότηση τους: 

	ΚΡΙΤΗΡΙΑ 
	ΑΝΑΛΥΣΗ ΜΟΡΙΩΝ 

	ΕΜΜΕΣΑ ΩΦΕΛΟΥΜΕΝΟΙ (60%) 

	1. Οικογενειακό εισόδημα 
	Κάτω από το όριο της φτώχειας 
	15 

	
	Πάνω από το όριο της φτώχειας 
	10 

	2. Οικογενειακή Κατάσταση 
	ΑμεΑ ή άτομα που ανήκουν σε οικογένειες με μέλη ΑμεΑ (για τα Κέντρα Διημέρευσης/Λοιπά Κέντρα, δεν υπολογίζεται ως ΑμεΑ ο άμεσα ωφελούμενος για τον οποίο γίνεται η αίτηση) 
	10 

	
	Τρίτεκνοι/Πολύτεκνοι 
	5 

	
	Μέλη μονογονεϊκών οικογενειών 
	5 

	3. Εργασιακή Κατάσταση 
	Άνεργος 
	15 

	
	Εργαζόμενος/η 
	5 

	
	Εργαζόμενος/η με σύμβαση μερικής απασχόλησης 
	8 

	
	Εργαζόμενος/η με σύμβαση ορισμένου χρόνου 
	7 

	  

	ΑΜΕΣΑ ΩΦΕΛΟΥΜΕΝΟΙ – ΕΞΑΡΤΩΜΕΝΑ ΜΕΛΗ (40%) 

	1. Εισόδημα 
	Κάτω από το όριο της φτώχειας 
	15 

	
	Πάνω από το όριο της φτώχειας 
	10 

	2. Οικογενειακή Κατάσταση 
	Χήρος/α, Διαζευγμένος/η, Άγαμος/η 
	5 

	3. Κατάσταση Υγείας 
	Πλήρως αυτοεξυπηρετούμενος/η (κινητικά – νοητικά – ψυχικά) 
	4 

	
	Μερικώς αυτοεξυπηρετούμενος/η (κινητικά – νοητικά – ψυχικά) 
	6 

	
	Μη αυτοεξυπηρετούμενος/η (κινητικά – νοητικά – ψυχικά) 
	10 



Το όριο της φτώχειας προσδιορίζεται σύμφωνα με το κατώφλι φτώχειας της ΕΛΣΤΑΤ. Αυτό για το έτος 2024 ορίζεται σε 7.020,00 € για μονοπρόσωπα νοικοκυριά. Το συνολικό ισοδύναμο διαθέσιμο εισόδημα της οικογένειας προκύπτει μετά τη διαίρεσή του συνολικού διαθέσιμου εισοδήματος με το ισοδύναμο μέγεθος της οικογένειας. Το ισοδύναμο μέγεθος του νοικοκυριού υπολογίζεται με βάση την τροποποιημένη κλίμακα του ΟΟΣΑ, σύμφωνα με την οποία ορίζεται συντελεστής στάθμισης 1 για τον πρώτο ενήλικα, 0,5 για τον δεύτερο ενήλικα και μέλη 14 ετών και άνω και 0,3 για παιδιά κάτω των 14 ετών. Για τον υπολογισμό του διαθέσιμου εισοδήματος του νοικοκυριού, στην παρούσα πρόσκληση, λαμβάνεται υπόψη το συνολικό εισόδημα μετά την αφαίρεση του φόρου και των εισφορών κοινωνικής ασφάλισης και δεν περιλαμβάνεται οποιοδήποτε επίδομα.
Για οποιαδήποτε άλλη κατηγορία κριτηρίων, οι ωφελούμενοι δεν θα λαμβάνουν μόρια, χωρίς αυτό να σημαίνει απώλεια του δικαιώματος συμμετοχής και κατάταξης μετά από την αντίστοιχη μοριοδότηση των εναπομεινάντων κριτηρίων. 
Οι ωφελούμενοι βαθμολογούνται και κατατάσσονται σε πίνακα, κατά φθίνουσα σειρά, με βάση το σύνολο της βαθμολογίας τους και στη συνέχεια επιλέγονται με βάση τη δυναμικότητα της Δομής (Κ.Η.Φ.Η.) και τις διαθέσιμες θέσεις. Ο πίνακας κατάταξης θα ισχύει μέχρι την έκδοση νέας πρόσκλησης εκδήλωσης ενδιαφέροντος και θα συμπληρώνονται οι κενές θέσεις από τους επιλαχόντες. 

Αυτό σημαίνει ότι  στην περίπτωση μη κάλυψης των θέσεων δίνεται η δυνατότητα  ένταξης των ωφελούμενων και μετά την καθορισμένη περίοδο των αιτήσεων. Οι αιτήσεις  θα παραλαμβάνονται και θα γίνονται δεκτές ωστόσο θα καταχωρηθούν και θα αξιολογηθούν μόλις δημοσιευτεί η επόμενη πρόσκληση ενδιαφέροντος. 
Η υποβολή των αιτήσεων γίνεται από   19/10/2026 έως και   23/10/2026, στο χώρο του Κ.Η.Φ.Η., οδό Αθηνάς (πρώην  κτίριο ΚΕΘΕΑ «ΚΙΒΩΤΟΣ»). 
Οι ωφελούμενοι είναι δυνατόν να ασκήσουν ένσταση κατά του πίνακα κατάταξης εντός τριών (3) εργάσιμων ημερών από την γνωστοποίησή του. 
Για περισσότερες πληροφορίες μπορείτε να επικοινωνήσετε με: 
Τηλ.: 2510229409 κατά τις εργάσιμες ημέρες και ώρες, συγκεκριμένα από Δευτέρα έως Παρασκευή και ώρες 8:00-14:00, εκτός αργιών.
Email: kifi@kavala.gov.gr 

Ο ΔΗΜΑΡΧΟΣ ΚΑΒΑΛΑΣ

Θεόδωρος Μουριάδης

